*Tóth Krisztina*

**Lusták dala**

Gyere lusta, feküdj mellém,

kezdjünk együtt lustálkodni,

és csak lógjunk itt egész nap,

mint kötélen fél pár zokni!

Gyere, bújj be mellém, lusta,

mondjuk el, mit nem csinálunk!

Most arról készüljön lista,

mi minden nem lesz ma nálunk!

Nem lesz itt ma nyelvtanlecke,

olyat lusták nem csinálnak.

Cerka se lesz kihegyezve,

és az öltözés is várhat.

Legó nem lesz itt ma rendben,

nem lesz mosdás, nem lesz séta!

Nehogy már mozdulni kelljen!

Elterülünk, mint a béka.

Szemetet ma nem viszünk le,

piszkos edényt nem mosunk el.

Aki fel próbálna hívni,

csak csöngessen, annak úgy kell!

Ez a lusták napja, vagy mi,

átalusszuk az egészet,

tessék minket békén hagyni,

ágyba kérjük az ebédet!